  Виталий Пронин Кылем арня шорын Ижысь нылпи творчествоя юрт доры бадӟым танк пуктӥзы. Ас даурзэ со Пугачёвоын ортчытэмын, шуо.  ИС-3 танк, калыкын сое «Иосиф Сталин» шуо, 46 тонна кыске. Со 1993-тӥ арын списать карем маке, берло аръёсы трактор интыын кутӥськылӥз. Туэ гужем Пугачёвоын пуштон учыр дыръя юн сӧсырмиз-паньгаз но ветлэмысь дугдӥз.Солы кыкетӥ улон кузьманы малпазы. «Купол» заводын тупатъямзы-выльдэмзы бере сое вуттӥзы Ижысь нылпи творчествоя юрт доры. Азьланяз татысь кыр интыез Совето Союз вакытысь синпелетъёсын парклы пӧрмытыны малпало. Танк вӧзы пуктыны дасясько на пушкаос.- Проектэз улонэ пыӵатон понна трос лэсьтоно на, - шуиз Иж город администрацилэн йырызлэн воштӥсез Дмитрий Космин. - Умой луысал, та ужез вуоно аре ик интыысьтыз вырӟытыны быгатысалмы ке. Военной техника вӧзы вашкала машинаосты но пуктыны луысал.«ИС-3» танклэсь зэмос вордскем нуналзэ нокин вераны уг быгаты, серийной номеръёсыз шедьымтэен. Экспертъёс верамъя, танк кылдытэмын 1946-тӥ яке 1947-тӥ аръёсы. Аспӧртэм историен танкез БТР машина вӧзы пуктӥзы - таиз нылпи творчествоя юрт вӧзын далайгес сылэ ни. Пиналъёс отысь уг ик кошкыло. Бадӟым машинаос вылэ тубало, соос вылын ворттыло.  Валентина Емельянова.   Туспуктӥз Владимир Беломорских. Теги: Иж  